Diari Oficial de la Generalitat Valenciana


Sumari del DOGV 3504, del 27-05-1999 (1999/4851)

ORDRE de 17 de maig de 1999, de la Conselleria de Benestar Social, per la qual s'estableixen ajudes econòmiques destinades a subvencionar el lloguer de l'habitatge habitual en famílies en què convisquen un dels pares o tutors legals, amb un o més menors d'edat.
---------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3504

Data del DOGV
:   27-05-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/4851


Data del document
:   17-05-1999

Organisme emissor
:   Conselleria de Benestar Social

Tipus de document
:   Ordre

Descriptors 

:   * família
    * suport econòmic
    * lloguer
    * habitatge

ORDRE de 17 de maig de 1999, de la Conselleria de Benestar Social, per la qual s'estableixen ajudes econòmiques destinades a subvencionar el lloguer de l'habitatge habitual en famílies en què convisquen un dels pares o tutors legals, amb un o més menors d'edat. [1999/M4851]
  
En la societat actual es donen algunes combinacions de factors que provoquen especials dificultats en algunes famílies. Factors com el nivell de renda disponible, el nombre i la tipologia dels seus membres, poden fer problemàtica l'atenció i el suport que es pogueren prestar entre si, i especialment l'obtenció d'ingressos necessaris per atendre les seues necessitats.
  
Aquestes famílies poden tenir inconvenients per accedir en condicions normalitzades al món laboral i compaginar la vida familiar i la laboral, en haver de dedicar més temps a les tasques pròpies de la casa que altres famílies amb major nombre de membres que pogueren donar-se suport entre si.
  
El dret d'aquestes famílies a viure sota condicions favorables al seu desenvolupament, lliure de tota constricció física o psicològica, condueix els poders públics a crear un context propici per a la integració social de les famílies que evite l'exclusió social i la discriminació.
  
Entre les normes de dret internacional que han tractat aquesta àrea de l'acció dels estats, es troben les aprovades pel Consell d'Europa dins de les seues funcions protectores dels drets humans, el Parlament Europeu i el Consell Europeu.
  
En aquest sentit, la Carta Social Europea de 1961, del Consell d'Europa, va fer substantives modificacions en el seu text en maig de 1996, com a conseqüència dels canvis socials produïts. En concret, els articles que vetllaven per la promoció econòmica i protecció social de la vida familiar a través de mesures fiscals, de provisió d'allotjament i d'altres, van assumir a partir d'aquest moment el respecte a la igualtat de tracte i millora de les condicions de les famílies compostes per un sol dels pares.
  
Aquesta organització, preocupada també per la protecció dels treballadors amb responsabilitats familiars en igualtat d'oportunitats i el dret a una llar, ja es va pronunciar sobre qüestions paral·leles com la protecció social de mares solteres i els seus fills ?en R /70) 15-, sobre desemborsament per part de l'estat de bestretes sobre aliments deguts als menors ?R (82) 2-, o sobre les prestacions després del divorci ?R (89) 1-.
  
En relació a les institucions europees, el Parlament Europeu ha adoptat dos resolucions relatives als problemes de política familiar i de la infància. El 8 de juliol de 1992, la Carta Europea dels Drets del Xiquet, i, posteriorment, el 14 de desembre de 1994, es va pronunciar de nou en unes conclusions per raó de l'Any Internacional de la Família.
  
Anteriorment, en 1989, la Comissió Europea va proposar en una comunicació sobre polítiques familiars, la concertació a escala comunitària sobre les repercussions de les polítiques de la Comunitat en matèria d'assumptes de família, cosa que va donar base a l'adoptada pel Consell i els ministres responsables d'assumptes de la família en què es va reconéixer la transcendència de la proposta alhora que donava rellevància al Conveni Internacional sobre Drets del Xiquet.
  
Fins avui han estat aprovades per la Unió Europea directives dirigides a la protecció de la dona embarassada o en període de lactància, sobre permisos parentals i per raons familiars, i sobre distribució del temps de treball.
  
La protecció constitucional que la família, el menor i les sues condicions de vida, reben en la nostra carta magna es troben en el capítol III del títol I, entre els principis rectors de la política social i econòmica. L'obligació dels poders públics d'assegurar la protecció social, econòmica i jurídica de la família, i amb caràcter singular la dels menors, és recollida en els articles 32 i 39, que han de ser interpretats en relació amb els articles 1.1, 9.2, 10.1, 14, 16.1 i 18.1. Però en concret cal ressaltar, a l'efecte d'aquesta disposició, l'article 47 del text constitucional, que preveu el dret dels espanyols de gaudir d'un habitatge digne i adequat.
  
El tracte legislatiu que en el nostre estat rebran els distints tipus de famílies estarà en consonància amb el principi d'igualtat de l'article 14 de la Constitució i els valors superiors del nostre ordenament jurídic. El desplegament normatiu d'aquestes matèries buscarà a més l'adequació a la realitat social.
  
Amb relació als membres de la família menors d'edat, la Llei Orgànica 1/1996, de 15 de gener, de Protecció Jurídica al Menor, recull la preocupació de la comunitat internacional entorn al marc jurídic adequat per als menors, i estableix com a principi general que tota actuació dels poders públics haurà de tenir en compte l'interés del menor, i a més no interferir en la seua vida escolar, social o laboral.
  
Aquest procés de renovació del nostre ordenament jurídic on s'adequa a aquestes tendències i als mandats del Tribunal Constitucional, continua també a través de les disposicions autonòmiques.
  
La Comunitat Valenciana, en l'exercici de les seues competències va dictar la Llei 5/1997, de 25 de juny, de la Generalitat Valenciana, per la qual es regula el sistema de serveis socials que inclou, dins de les seues responsabilitats, la de donar resposta a diferents problemes socials mitjançant l'aportació dels recursos financers, tècnics, humans i organitzatius necessaris. En virtut de la mateixa llei, l'administració de la Generalitat Valenciana pot establir ajudes dirigides a la família o a un nucli convivencial donat i desplegar reglamentàriament els requisits, les condicions i les seues quanties.
  
En el marc d'aquesta mateixa llei, la Generalitat Valenciana té entre els seus objectius garantir l'atenció integral de la família, atenent tots els problemes que puguen incidir en el seu benestar i prevenir-los o esmenar-los. De la mateixa forma li escau fomentar, en l'àmbit dels serveis socials especialitzats, les actuacions tendents a la protecció i promoció de l'estructura familiar, com a pilar social fonamental en el procés evolutiu dels seus membres, amb l'objectiu social d'afavorir el desenvolupament harmònic de tots ells i, en concret, en aquelles qüestions relatives a la conciliació del treball i la vida familiar pel que fa al seu impacte sobre les famílies i la infància.
  
Per això i fent ús de les facultats que em confereix l'article 47.11 del Text Refós de la Llei d'Hisenda Pública de la Generalitat Valenciana i el Decret 37/1997, de 26 de febrer, del Govern Valencià, amb el qual s'aprova el Reglament Orgànic i Funcional de la Conselleria de Benestar Social,
  
ORDENE
  
Títol I
  
Ajudes i subvencions
  
Article 1. Objecte i àmbit d'aplicació
  
És objecte d'aquesta ordre subvencionar el lloguer de l'habitatge habitual a les famílies que pel seu nivell de renda, nombre de membres i tipologia pot comportar majors dificultats respecte a altres famílies, per compaginar la vida familiar i la laboral, i accedir i mantenir-se en un habitatge com a nucli familiar.
  
Article 2. Beneficiaris de l'ajuda
  
Podran ser beneficiàries d'aquestes ajudes les famílies en què convisquen únicament el pare o la mare junt amb els seus fills, o bé un tutor o acollidor junt a les persones que tinguen al seu càrrec. En ambdós casos hauran de tenir encomanada l'atenció i la manutenció d'almenys un menor.
  
No obstant això, les famílies ressenyades en el paràgraf anterior podran ser beneficiàries de les ajudes encara que convisquen a més amb altres persones. Sempre que aquestes estiguen incapacitades o discapacitades amb una minusvalidesa igual o superior al 65%.
  
Les ajudes hauran de ser sol·licitades per la persona que tinga la condició de pare, mare, tutor o acollidor, en cada cas.
  
Article 3. Requisits
  
Per sol·licitar les ajudes cal complir els següents requisits:
  
Requisits familiars.
  
3.1.a. En el cas del tutor o acollidor, aquest haurà d'haver estat designat mitjançant la corresponent decisió judicial o administrativa i en queden exclosos els acollidors de fet.
  
3.1.b. El o la sol·licitant haurà de conviure, en l'habitatge objecte de la subvenció, junt amb la persona o persones que tinguera al seu càrrec, i en tot cas el menor o la menor.
  
3.1.c. El/la sol·licitant no podrà ser propietari de cap habitatge a la Comunitat Valenciana.
  
3.1.d. L'adult responsable o el menor al seu càrrec que formen part de la unitat convivencial hauran de ser de nacionalitat espanyola.
  
3.2. Requisits econòmics.
  
La renda per càpita dels membres de la unitat familiar, convivent en l'habitatge objecte de subvenció, no ha des superar en dos vegades la pensió mínima de viduïtat de la Seguretat Social per a majors de 65 anys, establerta per a 1999 en 797.860 pessetes (4.795,24 euros).
  
3.3. Requisits de l'habitatge llogat.
  
3.3.a. Ha d'estar ubicat a la Comunitat Valenciana.
  
3.3.b. Ha d'estar destinat a habitatge habitual del nucli familiar.
  
Article 4. Exclusions i incompatibilitats
  
Per a la concessió de les ajudes regulades en aquesta ordre, s'hi respectaran les següents exclusions i incompatibilitats.
  
4.1. No escaurà la concessió d'aquesta ajuda als pares quan aquests hauran estat exclosos, privats o suspesos en la titularitat de l'exercici de la pàtria potestat.
  
4.2. Serà motiu d'exclusió d'aquestes ajudes l'existència de vincle matrimonial o de relació anàloga a la conjugal, o els lligams de parentesc de consanguinitat o afinitat, fins al tercer grau, amb el propietari de l'habitatge.
  
4.3. No es regularan com a incloses, dins del concepte de lloguer, les despeses pròpies de comunitat i administració, així com les que es produïsquen en concepte de contribucions i arbitris, encara que estiguen inclosos en el contracte de lloguer.
  
4.4. L'import de les subvencions concedides en cap cas no podrà ser de tal quantia que, aïlladament o sumades a altres ajudes d'administracions o ens públics o privats amb la mateixa finalitat, supere el cost del lloguer.
  
Article 5. Obligacions dels beneficiaris
  
Són obligacions dels beneficiaris de les ajudes regulades per aquesta ordre:
  
5.1. Complir els requisits i les condicions establerts per a la concessió i el gaudi d'aquestes.
  
5.2. Destinar l'habitatge llogat a domicili habitual.
  
5.3. Aportar la documentació justificativa que li siga sol·licitada en relació amb la concessió de l'ajuda, així com atendre les actuacions d'inspecció que la Direcció General de la Família i Adopcions efectue en relació amb l'objecte de la subvenció.
  
5.4. En qualsevol cas, els beneficiaris hauran de comunicar fefaentment, a l'òrgan que concedeix la subvenció, la sol·licitud i la concessió de qualsevol ajuda, amb la mateixa finalitat, per part d'altres organismes públics.
  
Article 6. Documentació que s'aportarà
  
Les persones interessades a acollir-se a les ajudes regulades en aquesta ordre hauran de presentar la sol·licitud de subvenció, segons el model que figura en aquesta ordre, que haurà d'anar acompanyada de la següent documentació:
  
6.1. Fotocòpia compulsada o acarada del document nacional d'identitat del sol·licitant o certificat de residència a Espanya, si s'escau.
  
6.2. Fotocòpia compulsada o acarada del document nacional d'identitat de tots els convivents en el domicili objecte de la sol·licitud de subvenció.
  
6.3. Fotocòpia compulsada o acarada del llibre de família del sol·licitant, on s'inclouran tots els membres de la unitat familiar.
  
6.4. Certificat d'empadronament del sol·licitant en l'habitatge objecte de la subvenció, expedit per l'ajuntament de la localitat on estiga sítia, amb indicació en aquest de les persones que conviuen amb ella o, si no n'hi havia, certificats d'empadronament individuals de cada un dels convivents.
  
6.5. La condició de tutor s'acreditarà mitjançant la corresponent resolució judicial de constitució de la tutela, i la condició d'acollidor s'acreditarà a través de la corresponent resolució administrativa d'acolliment familiar o de l'acte judicial ferm d'acolliment simple, permanent o preadoptiu.
  
6.6. En el supòsit de separació o divorci dels progenitors, fotocòpia acarada o compulsada del testimoni de la sentència acreditativa d'aquest punt o mesures provisionals dictades, si s'escau.
  
6.7.Els pares separats o divorciats per sentència ferma que tinguen atribuït un dret a pensió compensatòria i/o obligació d'aliments en l'exercici actual i que aquest siga incomplit, hauran d'acreditar, mitjançant documentació justificativa del fet, haver sol·licitat l'execució judicial d'aquest dret.
  
6.8. Declaració jurada o promesa signada per la qual el/la sol·licitant, inclosa dins del model de sol·licitud, on consten els següents aspectes:
  
6.8.a. No ser propietari de cap habitatge a la Comunitat Valenciana.
  
6.8.b. No tenir relació de parentesc amb l'arrendador o arrendadora, d'acord amb el que disposa l'article 4.2 d'aquesta ordre.
  
6.9. Còpia compulsada o acarada del contracte de lloguer i d'un rebut pagat de l'exercici actual.
  
6.10. Justificació dels ingressos referida a l'exercici de 1997 que es realitzarà de la forma següent i únicament respecte a persones que tingueren 16 o més anys en 1997.
  
6.10.a. Amb la fotocòpia compulsada o acarada de la declaració de l'impost sobre la renda de l'exercici de 1997, de les persones físiques de tots els convivents en el domicili majors de 16 anys en 1997, incloent-hi tots els fulls així com el d'ingrés o devolució degudament segellat.
  
En el supòsit que s'haguera presentat declaració complementària, caldria aportar-la en les mateixes condicions establertes al paràgraf anterior.
  
6.10.b. Si estigué exempt de l'obligació de presentar la declaració de l'impost sobre la renda de les persones físiques de l'exercici de 1997 o aquesta no existeix, s'aportarà un certificat de l'Agència Tributària de no haver-la presentat.
  
6.11. Serà obligatori acompanyar a la sol·licitud la fitxa de manteniment de tercers degudament formalitzada, segons el model adjunt, amb les dades bancàries de la persona sol·licitant, per poder efectuar el pagament de la subvenció, si s'escau.
  
6.12. Per al cas de les persones convivents, regulades en el paràgraf segon de l'article 2 d'aquesta ordre, incoació del procediment judicial d'incapacitació, resolució judicial que acredite aquests aspectes, i/o certificació administrativa de valoració de la minusvalidesa.
  
Article 7. Determinació de la quantia de l'ajuda
  
Per a la determinació de les ajudes que es concediran, s'hi respectaran els següents criteris:
  
7.1. Les ajudes aniran dirigides a sufragar les despeses en lloguers de l'habitatge habitual i no podran superar un percentatge del 50% respecte al cost de l'esmentat lloguer. En cap cas l'ajuda no podrà superar una quantia de 25.000 pessetes al mes (150,25 euros).
  
Quan s'estiguera percebent durant l'exercici actual una altra subvenció pel mateix concepte i respecte del mateix habitatge, el percentatge màxim previst serà la diferència entre l'import del lloguer i la quantitat ja subvencionada.
  
7.2. Per al càlcul de la quantia que es concedirà es tindran en compte, a més, els següents límits econòmics:
  
7.2.a. Quan la renda per càpita de la unitat familiar no supere una vegada i mitja la pensió mínima de viduïtat de la Seguretat Social per a majors de 65 anys, establida per a 1999 en 797.860 pessetes (4.795,24 euros), es podran concedir fins a 25.000 pessetes mensuals (150,25 euros).
  
7.2.b. Quan la renda per càpita de la unitat familiar estiga entre la quantia anterior i el doble de la pensió mínima de viduïtat de la Seguretat Social per a majors de 65 anys establida per a 1999, es podran concedir fins a 15.000 pessetes mensuals (90,15 euros).
  
7.3. S'entendrà per renda per càpita anual la quantitat que resulte de dividir els ingressos anuals bruts de la unitat familiar convivent pel nombre de persones que la componen.
  
Article 8. Duració de les ajudes
  
Quant a la durada de les ajudes regulades en aquesta ordre, s'hi respectaran les següents consideracions:
  
8.1. Les ajudes es resoldran amb efecte d'1 de gener de 1999 si el contracte de lloguer estiguera en vigor en l'esmentada data, o amb efecte des del primer dia del mes de 1999 en què l'esmentat lloguer s'efectue.
  
8.2. Podran concedir-se aquestes ajudes per períodes mínims d'un any. No obstant això, els lloguers subvencionats hauran de correspondre, exclusivament, a mensualitats de l'esmentat any 1999.
  
Títol II
  
Procediment
  
Capítol I
  
Iniciació del procediment
  
Article 9. Instància i lloc de presentació de les sol·licituds
  
Les persones que desitgen optar a les ajudes regulades en aquesta ordre, hauran de presentar la seua sol·licitud en el registre de la direcció territorial de la Conselleria de Benestar Social del seu lloc de residència, sense perjudici de poder presentar-la en la resta de llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 10. Termini de presentació
  
El termini per presentar les sol·licituds de subvenció regulades en aquesta ordre serà d'un mes, comptador a partir de l'endemà de la publicació d'aquesta ordre al Diari Oficial de la Generalitat Valenciana.
  
Capítol II
  
Tramitació, resolució i recursos
  
Article 11. Ordenació i instrucció
  
Per a l'ordenació i instrucció dels expedients, s'hi respectarà el següent:
  
11.1. Rebudes les sol·licituds per la direcció territorial de la Conselleria de Benestar Social, competent per raó del lloc de residència del sol·licitant, aquesta procedirà al seu estudi i de la documentació que haurà d'acompanyar-les. Quan la sol·licitud no reunisca els requisits assenyalats en l'article 70 de la Llei de Règim Jurídic de les Administracions Públiques i del Procediment Comú, o no s'adjunte la documentació que d'acord amb aquesta ordre resulte exigible, es requerirà l'interessat, d'acord amb el que preveu l'article 71 de la Llei 30/1992, de 26 de novembre, perquè en el termini de 10 dies esmene la falta o adjunte els documents preceptius, amb la indicació que, si no fera així, se li tindrà per desistit en la seua petició i es procedirà a l'arxiu de la seua sol·licitud amb els efectes previstos en l'article 42 de l'anteriorment esmentada llei.
  
11.2. En fase de la tramitació de l'expedient, a la vista de la documentació existent i de les obligacions que s'adquiriran per la concessió de l'ajuda, es podran demanar informes als organismes i entitats que s'estime oportú i efectuar les comprovacions necessàries sobre l'exactitud de tot això.
  
11.3. El termini màxim per tramitar i resoldre els expedients serà de tres mesos comptadors des de la data de presentació de la corresponent sol·licitud. S'entendran desestimades aquelles sol·licituds sobre les quals no es dicte una resolució expressa en l'esmentat període.
  
Article 12. Comprovació de la documentació
  
La comprovació de l'existència de dades no ajustades a la realitat, tant en la sol·licitud com en la documentació aportada, podrà comportar la denegació de la subvenció sol·licitada, sense perjudici de les altres responsabilitats que se'n pogueren derivar.
  
Article 13. Proposta i concessió de subvencions
  
Una vegada valorats els expedients, la directora o el director territorial competent remetrà una proposta de concessió o de denegació d'ajudes al director general de la Família i Adopcions qui, en atenció als crèdits globals i a la data de presentació de les sol·licituds que complisquen els requisits i les condicions de la convocatòria, elevarà a la consellera de Benestar Social les oportunes propostes de resolució concedint o denegant l'ajuda sol·licitada, a fi que resolga el que escaiga.
  
Tindran prioritat en la concessió de les ajudes les famílies amb menor nivell de renda disponible.
  
Article 14. Dotació pressupostària
  
La línia de subvenció, amb càrrec al programa pressupostari 313.30 Família i Adopcions, a través del qual es concediran les ajudes regulades en aquesta ordre és la següent:
  
Denominació: lloguer primera habitatge.
  
- Projecte: 2.506.
  
- Línia de subvenció: 411/99
  
- Consignació pressupostària: 77.466.486 de pessetes (150.253,03 euros).
  
La consellera de Benestar Social, una vegada exhaurits els fons, haurà de fer pública aquesta circumstància, a l'efecte de la seua desconvocatòria.
  
Article 15. Recursos
  
Contra les resolucions de la consellera de Benestar Social, que posaran fi a la via administrativa, es podran interposar, potestativament, recurs de reposició en el termini d'un mes comptador des de la seua notificació, o bé recurs contenciós administratiu, en el termini de dos mesos, que s'interposarà en la forma i condicions que determine la llei reguladora d'aquesta jurisdicció.
  
Article 16. Modificació de la resolució de concessió
  
D'acord amb el que disposa l'article 47.8), del Reial Decret Legislatiu de 26 de juny de 1991, del Consell de la Generalitat Valenciana, amb el qual s'aprova el Text Refós de la Llei d'Hisenda Pública de la Generalitat Valenciana, total alteració de les condicions tingudes en compte per a la concessió de la subvenció, i en tot cas, l'obtenció concurrent de subvencions i ajudes atorgades per altres administracions públiques o per altres ens públics o privats, podrà produir la modificació de la resolució de concessió.
  
Quan es reba una altra subvenció pel mateix concepte i respecte del mateix habitatge en el mateix any, caldrà reajustar-ne l'import concedit mitjançant una nova resolució, atenent-hi al que preveu l'article 7.1 d'aquesta convocatòria, al seu paràgraf segon.
  
Títol III
  
Del pagament i de la justificació de les subvencions
  
Article 17. Pagament de les subvencions
  
17.1. El pagament de les ajudes s'efectuarà per trimestres anticipats, d'acord amb el següent règim:
  
El primer pagament podrà efectuar-se per endavant, després de la resolució de concessió.
  
Els altres pagaments trimestrals es podran efectuar després de l'aportació de justificació acreditativa d'haver efectuat el pagament en concepte de lloguers corresponents al període anterior avançant.
  
No obstant això, el pagament de la quantia corresponent a l'últim trimestre es podrà fraccionar per mesos i caldrà per al pagament de cada mensualitat l'aportació de la justificació acreditativa d'haver efectuat el pagament en concepte de lloguers corresponent al període anterior avançant.
  
En tot cas, per realitzar l'últim pagament haurà de quedar acreditada la totalitat de la subvenció concedida.
  
17.2. Si la resolució de concessió no inclou un trimestre inicial complet, es podrà avançar la part que corresponga als mesos subvencionats d'aquest trimestre.
  
17.3. L'incompliment de la justificació de la subvenció podrà suposar la pèrdua del dret al seu cobrament. No obstant això, no es podran efectuar justificacions de despesa després del 31 de gener del 2000.
  
Article 18. Reintegrament de les quantitats percebudes
  
Es podrà dictar una resolució de deixada sense efecte o de minoració i, en tot cas, de reintegrament de les quantitats rebudes, en els casos de l'article 47.9 del Decret Legislatiu, de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana.
  
Disposicions addicionals
  
Única
  
Els aspectes regulats en aquesta ordre s'aplicaran sense perjudici de totes les normes que regeixen el règim jurídic pressupostari de l'administració de la Generalitat Valenciana, especialment en matèria pressupostària.
  
Disposicions finals
  
Primera
  
S'autoritza la Direcció General de la Família i Adopcions a elaborar les instruccions de desplegament d'aquesta ordre.
  
Segona
  
Aquesta ordre entrarà en vigor l'endemà de la seua publicació al Diari Oficial de la Generalitat Valenciana.
  
En la seua contra es podrà interposar un recurs contenciós administratiu, en el termini de dos mesos comptadors des de la seua publicació, davant la sala corresponent del Tribunal Superior de Justícia de la Comunitat Valenciana, i amb les condicions establides en la llei reguladora de l'esmentada jurisdicció.
  
València, 17 de maig de 1999
  
La consellera de Benestar Social,